Ορίζει τον σκοπό και την οργάνωση της αποστολής επιτήρησης της Ευρωπαϊκής Ένωσης (ΕΕ) στη Γεωργία. Η αποστολή επιτήρησης της ΕΕ στη Γεωργία (EUMM) είναι μια μη στρατιωτική αποστολή παρακολούθησης, χωρίς τη χρήση όπλων. Στις 12 Αυγούστου 2008, η ΕΕ διαμεσολάβησε για τη συμφωνία των έξι σημείων, που υπογράφηκε από τη Γεωργία και τη Ρωσία και με την οποία τέθηκε τέλος στη σύγκρουση μεταξύ των δύο χωρών. Στις 8 Σεπτεμβρίου 2008, προβλέφτηκε δέσμη μέτρων εφαρμογής για τη συμφωνία των έξι σημείων, ώστε να επιβεβαιωθούν οι δεσμεύσεις που αναλήφθηκαν με τη συμφωνία. Η EUMM δημιουργήθηκε από την ΕΕ στις 15 Σεπτεμβρίου 2008. Στόχοι Η EUMM έχει δύο ιδιαίτερους στόχους: να συμβάλει στη μακροπρόθεσμη σταθερότητα στο σύνολο της Γεωργίας και τις γειτονικές περιοχές· σε βραχυπρόθεσμη προοπτική, την ομαλοποίηση της κατάστασης με μείωση του κινδύνου επανάληψης των εχθροπραξιών, σε πλήρη συμμόρφωση προς τη συμφωνία των έξι σημείων και των επακόλουθων μέτρων εφαρμογής. Καθήκοντα Η EUMM έχει τέσσερα βασικά καθήκοντα: σταθερότητα — επιτήρηση, ανάλυση και υποβολή εκθέσεων ως προς τη διαδικασία σταθεροποίησης, με κύριο άξονα την πλήρη συμμόρφωση προς τη συμφωνία έξι σημείων· εξομάλυνση — επιτήρηση, ανάλυση και υποβολή εκθέσεων ως προς τη διαδικασία ομαλοποίησης της μη στρατιωτικής διακυβέρνησης· οικοδόμηση εμπιστοσύνης — συμβολή στη μείωση των εντάσεων με την ανάληψη δράσης από συνδέσμους, τη διευκόλυνση των επαφών μεταξύ των μερών και άλλα μέτρα οικοδόμησης εμπιστοσύνης· συμβολή στη διαμόρφωση ενημερωμένης πολιτικής της ΕΕ και στη μελλοντική συμμετοχή της ΕΕ. Διάρθρωση Η διάρθρωση της EUMM στη Γεωργία απαρτίζεται από τα εξής: ένα γενικό αρχηγείο στην Τιφλίδα, που αποτελείται από το γραφείο του αρχηγού αποστολής και το προσωπικό του, παρέχοντας όλες τις αναγκαίες λειτουργίες διοίκησης και ελέγχου και υποστήριξης αποστολής· τοπικά γραφεία για να εκτελούν καθήκοντα παρακολούθησης και να παρέχουν αναγκαίες λειτουργίες υποστήριξης αποστολής· ένα γραφείο υποστήριξης που βρίσκεται εντός της γενικής γραμματείας του Συμβουλίου στις Βρυξέλλες. Ηγεσία Ο διοικητής μη στρατιωτικών επιχειρήσεων, υπό την πολιτική και στρατηγική διοίκηση της Επιτροπής Πολιτικής και Ασφάλειας και υπό τη γενική εξουσία του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας, ασκεί τη διοίκηση και τον έλεγχο της EUMM Γεωργία σε στρατηγικό επίπεδο. O αρχηγός αποστολής, άμεσα υπεύθυνος έναντι του αρχηγού μη στρατιωτικών επιχειρήσεων, εκπροσωπεί την αποστολή και διοικεί και ελέγχει το προσωπικό, τις ομάδες και τις μονάδες των συμμετεχόντων κρατών μελών της ΕΕ, καθώς επίσης φέρει την ευθύνη της διοίκησης και της διοικητικής μέριμνας επί των περιουσιακών στοιχείων, των πόρων και των πληροφοριών που τίθενται στη διάθεση της αποστολής. Μια έκθεση επανεξέτασης υποβάλλεται στην Επιτροπή Πολιτικής και Ασφαλείας, ανά 6 μήνες, με βάση έκθεση του αρχηγού αποστολής και της Ευρωπαϊκής Υπηρεσίας Εξωτερικής Δράσης.